To **Dodge Caliber** ήταν ένα μικρομεσαίο οικογενειακό αυτοκίνητο της κατηγορίας C, που κατασκευάστηκε από την αμερικανική αυτοκινητοβιομηχανία Dodge, από τον Φεβρουάριο του 2006 έως τις 23 Νοεμβρίου 2011. Το μοντέλο διατέθηκε αποκλειστικά σε αμάξωμα 5-πορτο hatchback, το οποίο ωστόσο έφερε σχεδιαστικά στοιχεία από αυτοκίνητα crossover SUV, με αποτέλεσμα να θεωρείται συχνά από αρκετά έντυπα ως station wagon ή ακόμα και ως crossover SUV. Κατά τα έτη παραγωγής του, υπήρξε το μικρότερο και φθηνότερο μοντέλο στην παλέτα της Dodge. Αντικατέστησε το Dodge Neon και αντικαταστάθηκε τον Ιούνιο του 2012 από το Dodge Dart, το οποίο όμως σημείωσε ακόμα χαμηλότερη απήχηση και τελικώς η παραγωγή του διακόπηκε στις 2 Σεπτεμβρίου 2016, χωρίς διάδοχο.

Εισαγωγή
--------

Το ταμπλό με σύστημα δορυφορικής πλοήγησης ενός από τα αρχικά Dodge Caliber, τον Απρίλιο του 2006 (από τα πρώτα Caliber ευρωπαϊκών προδιαγραφών).
Το αρχικό πρωτότυπο αποκαλύφθηκε στο Σαλόνι Αυτοκινήτου της Γενεύης τον Μάρτιο του 2005 και έφερε εμφανείς αισθητικές λεπτομέρειες και επιδράσεις από τα μεγαλύτερα μοντέλα της Dodge. Η εκδοχή προ-παραγωγής παρουσιάστηκε στις 10 Ιανουαρίου 2006 στο North American International Auto Show στο Ντιτρόιτ, Μίσιγκαν. Για πρώτη φορά κυκλοφόρησε στις Ηνωμένες Πολιτείες τον Μάρτιο του 2006, για την σεζόν (model year) του 2007.

Στην Ευρώπη κυκλοφόρησε τον Ιούνιο του 2006 και η εξαγωγή του διήρκησε έως τη σεζόν του 2010, όταν και διακόπηκε, μαζί και με όλα τα μοντέλα της Dodge και της Chrysler. Ο λόγος ήταν ότι η Fiat, μετά την εξαγορά του ομίλου Chrysler - Dodge - Jeep το 2009 (αμέσως μετά τη χρεωκοπία του αμερικανικού ομίλου, που οδήγησε το 2014 στη δημιουργία του πολυεθνικού ομίλου Fiat Chrysler Automobiles) αποφάσισε τότε να αποσύρει εντελώς τις Chrysler και Dodge από την Ευρώπη και να τις διατηρήσει ως μάρκες διαθέσιμες αποκλειστικά στην Αμερική, σε αντίθεση με τις παλαιότερες εξαγωγές τους. Συγκεκριμένα, ο τότε πρόεδρος της Fiat, Σέρτζιο Μαρκιόνε, ανακοίνωσε τον Οκτώβριο του 2009 ότι αποφάσισε να αποσύρει τις εταιρείες Chrysler και Dodge από την Ευρώπη το 2010 (με εξαίρεση το Ηνωμένο Βασίλειο και την Ιρλανδία ειδικά για την Chrysler, όπου όμως και εκεί τελικώς διακόπηκε λίγα χρόνια μετά) και να διατηρήσει στην ήπειρο αυτή μόνο την Jeep από τις αμερικανικές μάρκες, με την αιτιολογία ότι, όπως δήλωσε τότε, «δεν μπορούμε να διατηρούμε τόσες μάρκες στην Ευρώπη ταυτόχρονα»

Η απόφασή της ειδικότερα για την Chrysler, όπως και έγινε, ήταν να επανατοποθετηθεί ως μια εταιρεία χαμηλότερου εμπορικού κόστους από το παρελθόν, ενώ για την Dodge ήταν να γίνει μια εταιρεία κατασκευής αποκλειστικά σπορ αυτοκινήτων και ιδίως muscle cars, όπως επίσης έγινε.

Πωλήσεις
--------

Οι χρονολογίες δίνονται σε ημερολογιακά έτη και όχι σε σεζόν (model years).

| Έτος | ΗΠΑ | Canada | Ευρώπη | Αυστραλία | Συνολικά |
| --- | --- | --- | --- | --- | --- |
| 2006 | 92.224 | 19.524 | 10.657 |  | 122.405 |
| 2007 | 101.079 | 18.553 | 16.956 |  | 136.588 |
| 2008 | 84.158 | 19.544 | 11.056 |  | 251.346 |
| 2009 | 36.098 | 9.802 | 6.055 |  | 51.955 |
| 2010 | 45.082 | 7.275 | 3.444 |  | 55.801 |
| 2011 | 35.049 | 4.919 | 835 | 1,257 | 42.060 |
| 2012 | 10.176 | 282 | 24 | 410 | 10.892 |
| 2013 | 45 | 7 | 1 |  | 53 |
| 2014 |  |  | 1 |  | 1 |
| **Σύνολο** | 403.911 | 79.906 | 49.029 | 1.667 | **534.513** |

Αντικατάσταση του Caliber
-------------------------

Η κορυφαία έκδοση Caliber SRT-4 (μοντέλο του 2008).
Η παραγωγή του Dodge Caliber έληξε στις 23 Νοεμβρίου 2011, αν και ειδικότερα στη Βόρεια Αμερική τα τελευταία αντίτυπα πωλήθηκαν ως μοντέλα της σεζόν (model year) του 2012. Αντικαταστάθηκε τον Ιούνιο του 2012 από το Dodge Dart, το οποίο είχε και ένα δίδυμο μοντέλο, το Chrysler 200.

Και τα δύο αυτά μοντέλα όμως, σημείωσαν εξ αρχής καταστροφικά χαμηλές πωλήσεις και τελικώς διακόπηκαν σύντομα, το 2016, χωρίς να υπάρξει μέχρι σήμερα διάδοχος για κανένα από τα δύο.

Αναφορές
--------

1. 1 2  «Dodge Caliber Sales Figures». goodcarbadcar.com. 1 Ιανουαρίου 2011. Ανακτήθηκε στις 11 Νοεμβρίου 2014.
2. ↑  «Dodge Caliber European sales figures». *carsalesbase.com* (στα Αγγλικά). 10 Φεβρουαρίου 2014. Αρχειοθετήθηκε από το πρωτότυπο στις 30 Οκτωβρίου 2020. Ανακτήθηκε στις 17 Ιανουαρίου 2022.
3. 1 2  «December 2008 Sales: Chrysler LLC». CheersandGears.com. 5 Ιανουαρίου 2009. Ανακτήθηκε στις 19 Ιανουαρίου 2014.
4. ↑  Good Car Bad Car (Dodge Avenger Sales Figures)
5. ↑  «Chrysler Group LLC December 2009 Sales». CheersandGears.com. 5 Ιανουαρίου 2010. Ανακτήθηκε στις 19 Ιανουαρίου 2014.
6. ↑  «Chrysler Group LLC December 2010 Sales». CheersandGears.com. 3 Ιανουαρίου 2011. Ανακτήθηκε στις 19 Ιανουαρίου 2014.
7. ↑  Zatz, David (4 Ιανουαρίου 2012). «Chrysler sales shoot up 37% (26% for 2011)». allpar.com. Αρχειοθετήθηκε από το πρωτότυπο στις 10 Ιανουαρίου 2012. Ανακτήθηκε στις 19 Ιανουαρίου 2014.
8. ↑  Cars Italy (Fiat Car Sales Australia)
9. ↑  Chrysler Group LLC (3 January 2013). *Chrysler Group LLC Reports December 2012 U.S. Sales Increased 10 Percent*. Δελτίο τύπου.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Dodge Caliber** |

* 2007-2012 Dodge Caliber review